b'\n_START_ARTICLE_\nSelam\n_START_PARAGRAPH_\nSelam (suom. rauha) on Koillis-Etiopiasta l\xc3\xb6ydetty l\xc3\xa4hes t\xc3\xa4ydellisesti s\xc3\xa4ilynyt etel\xc3\xa4napinan luuranko ja kallo. Sit\xc3\xa4 pidet\xc3\xa4\xc3\xa4n yhten\xc3\xa4 merkitt\xc3\xa4vimp\xc3\xa4n\xc3\xa4 ihmisten evoluutioon liittyv\xc3\xa4n\xc3\xa4 l\xc3\xb6yt\xc3\xb6n\xc3\xa4 ja t\xc3\xa4ydellisimp\xc3\xa4n\xc3\xa4 tunnettuna hominidifossiilina. Selam on 3,3 miljoonaa vuotta vanha noin 3-vuotiaan tytt\xc3\xb6lapsen luuranko. Selam on Australopithecus afarensis -lajin edustaja. Etel\xc3\xa4napinat eliv\xc3\xa4t noin 4-3 miljoonaa vuotta sitten, jolloin muinaiset ihmisten esi-is\xc3\xa4t alkoivat k\xc3\xa4vell\xc3\xa4 pystyasennossa kahdella jalalla. Merkitt\xc3\xa4vin etel\xc3\xa4napinal\xc3\xb6yt\xc3\xb6 ennen Selamia oli Lucyksi nimetty vuonna 1974 Etiopiasta l\xc3\xb6ydetty naarashominidin luuranko. Noin 3,2 miljoonaa vuotta vanha Lucy eli noin 100 000 - 150 000 vuotta Selamin j\xc3\xa4lkeen. Selamia on nimitetty my\xc3\xb6s "Lucyn lapseksi", sill\xc3\xa4 ne voisivat hyvinkin olla \xc3\xa4iti ja tyt\xc3\xa4r, jos olisivat el\xc3\xa4neet samaan aikaan._NEWLINE_Selamiksi nimetyss\xc3\xa4 luurangossa on sek\xc3\xa4 apinan ett\xc3\xa4 ihmisen piirteit\xc3\xa4. Selamista on j\xc3\xa4ljell\xc3\xa4 harvinaisen hyvin s\xc3\xa4ilynyt kokonainen kallo, leuka- ja niskaluut, yl\xc3\xa4vartalo selk\xc3\xa4rankoineen, suuri osa k\xc3\xa4sien ja jalkojen luista, ja yksi k\xc3\xa4pertynyt sormi. Tutkijat arvelevat ett\xc3\xa4 Selam k\xc3\xa4veli kahdella jalalla ja tarpeen vaatiessa se osasi kiipeill\xc3\xa4 ja keinua puissa. Heid\xc3\xa4n mukaansa Selam on v\xc3\xa4limuoto apinasta ja alkuihmisest\xc3\xa4. Selamin k\xc3\xa4sivarret ovat pitk\xc3\xa4t, niit\xc3\xa4 on kuvailtu gorillamaisiksi. Lapaluu on v\xc3\xa4limuoto nykyihmisen ja apinan lapaluusta. L\xc3\xb6ytynyt koukistunut sormi on k\xc3\xa4pertynyt samaan tapaan kuin nuorilla simpansseilla. Sill\xc3\xa4 sen arvellaan saaneen tukevan otteen oksista. Selamin on p\xc3\xa4\xc3\xa4telty k\xc3\xa4velleen pystyasennossa lonkan, jalkojen ja polven luiden rakenteen perusteella. Apinamaisia piirteit\xc3\xa4 jotka erottavat sen alkuihmisest\xc3\xa4 ovat muun muassa lyhyt ja paksu niska ja sis\xc3\xa4korvan tasapainoelin. Yksi merkitt\xc3\xa4vimmist\xc3\xa4 s\xc3\xa4ilyneist\xc3\xa4 luista on kieliluu. Se on kurkunp\xc3\xa4\xc3\xa4n keskeinen luu, joka tukee kurkun ja kielen lihaksia. Kieliluita ei ole s\xc3\xa4ilynyt montaakaan kappaletta. Kieliluun perusteella voidaan p\xc3\xa4\xc3\xa4tell\xc3\xa4, mit\xc3\xa4 \xc3\xa4\xc3\xa4nteit\xc3\xa4 Selam olisi mahdollisesti pystynyt muodostamaan. Kielitaidon arvelleen olleen yhdess\xc3\xa4 aivojen koon kasvun kanssa yksi t\xc3\xa4rkeimmist\xc3\xa4 ihmislajin kehityksen vaiheista. Selamin kieliluuta ei viel\xc3\xa4 ole tutkittu.\n_START_SECTION_\nL\xc3\xb6yt\xc3\xb6paikka\n_START_PARAGRAPH_\nSelam l\xc3\xb6ydettiin Koillis-Etiopiasta Dikikan alueen hiekkakivikerrostumista. Sen huomasi 10. joulukuuta vuonna 2000 sattumalta tutkinta-alueella vieraillut etiopialainen Tilahun Gebreselassie. Alustavat tutkimustulokset esiteltiin tiedelehti Naturessa 20. syyskuuta 2006. Tutkijat kaivoivat varovaisesti luurankoa esiin viiden vuoden ajan hiekanjyv\xc3\xa4 kerrallaan sit\xc3\xa4 ymp\xc3\xa4r\xc3\xb6ineest\xc3\xa4 hiekkakivest\xc3\xa4, ettei se vain vahingoittuisi. Selamin luista on pystytty p\xc3\xa4\xc3\xa4ttelem\xc3\xa4\xc3\xa4n jonkin verran h\xc3\xa4nen elinalueestaan. Seudun arvellaan olleen virtaavan joen ansiosta rehev\xc3\xa4\xc3\xa4 metsien ja ruohikkojen peitt\xc3\xa4m\xc3\xa4\xc3\xa4 maastoa. Todenn\xc3\xa4k\xc3\xb6isesti Selam kuoli j\xc3\xa4\xc3\xa4ty\xc3\xa4\xc3\xa4n \xc3\xa4killisen tulvan alle, joka hautasi h\xc3\xa4net nopeasti hiekkaan. Siksi h\xc3\xa4nen ruumiinsa fossilisoitui hyvin. My\xc3\xb6s Lucy l\xc3\xb6ydettiin samalta alueelta nelj\xc3\xa4n kilometrin p\xc3\xa4\xc3\xa4st\xc3\xa4.'